Gwamna Ganduje ya kaddamar da fara rijistar Fasfo na zamani a Kano – Ganduje Online Radio
Gwamna Ganduje ya kaddamar da fara rijistar Fasfo na zamani a Kano
GWAMNA GANDUJE YA ƘADDAMAR DA FARA AIKIN RIJITAR SABON FASFO IRIN NA ZAMANI A JIHAR KANO
-Gwamna Ganduje, Ya Yaba Kan Yadda AKa Yi Amfani Da Sabuwar Fasahar Zamani Wajen Binciken Ƴan Ƙasashen Ƙetare Masu Haurowa Zuwa Nageriya.
-Shugaban Hukumar Shige Da Fice Ta Ƙasa, Babandede,Ya Yaba Kan Yadda Jihar Kano Ta Kasance Cikin Aminci Da Zama Lafiya.
Yau Talata, 29 ga watan Octoba, 2019.
A ya yin da ya ke yabawa hukumar shige da fice ta ƙasa kan amfani da sabuwar fasahar zamani wacce za ta taimaka wajen gano yawan baƙi ƴan ƙasashen waje waɗanda ke haurowa Nageriya ba bisa ƙa’ida ba, mai girma gwamnan Jihar Kano, Dakta Abdullahi Umar Ganduje, ya bayyana wannan sabon yunƙuri a matsayin “wata hanya ta kimiyya wacce za ta taimaka wajen kare ƙasarmu. Sannan kuma a lokaci guda na zama wani tsari na musamman wanda zai taimaka wajen tabbatar da kariya ga ƴan ƙasa da kuma baƙin gaba ɗaya.
Gwamna Ganduje ya yi ƙarin bayani da cewa: “Mu na da buƙatar mu zama masu amfani da kimiyya cikin rayuwarmu, musamman ma a kan sha’anin tsaro. Wannan ya shaida mana ƙarara yadda hukumar shige da fice ta ƙasa ta kai mu zuwa ga mataki nagaba a ƙarƙashin shugabancin Muhammad Babandede”.
Gwamna Ganduje ya bayyana hakan ne a jiya Litinin a ya yin da ya ke ƙaddamar da fara aikin rijistar sabon kati (Fasfo) irin na zamani wanda ke tabbatar da shaidar zaman mutum cikakken ɗan (Nageriya) da kuma ba shi damar yin zirga-zirga zuwa ƙasashen ƙetare wanda aka gudanar a harabar makarantar horar da jami’an hukumar shige da fice ta ƙasa (Immigration Training School) da ke Jihar Kano.
Aikin wanda ya ke ƙunshe da manufar samar da wata babbar dama kan sha’anin tsaro, wacce za ta samar da wata ingantacciyar cibiya kan bibiyar dukkan wasu baƙi da aka yi wa rijista ƴan ƙasashen waje da ke Nageriya.
Gwamna Ganduje ya kuma ƙara da cewa: “a yanayin ɗabi’ar baƙi na Kano, za ta ba su damar maida hankali matuƙa kan yawan baƙin da ba ƴan asalin ƙasa ba ne, kamar yadda ya ke cewa: “ya zama wajibi a maida hankali yadda ya kamata. Ina mai jan hankali da kira ga dukkan waɗanda ba ƴan ƙasa ba ne da su hanzarta zuwa a yi musu rijista”.
Daga nan kuma sai gwamna Ganduje ya ƙara bayyana hasashensa da cewa, samun cikakken bayani game da adadin yawan baƙi ƴan ƙasashen waje, wata tabbatacciyar hanya ce wacce za ta taimaka wajen kare Jiha da ƙasa gaba ɗaya. Inda ya kuma ƙara tunasar da cewa Jihar Kano ta kasance cikin zama ne irin na da a yammacin nahiyar Afrika. Daga nan kuma sai ya ƙara da ba da tabbacin Jihar wajen ba da dukkan haɗin kai da kuma goyon bayan da ake da buƙata waje samun nasarar wannan sabon tsari.
“Mu na cikin farin ciki tare da alfahari da shugaban hukumar shige da fice ta ƙasa, Muhammad Babandede kan wannan sabon tsari da ya samar ƙarƙashin ɗaukar nauyin hukumar. Wannan yunƙuri ne na kishin ƙasa da kuma ƙarfafa gwiwar kowane sashe”. Inji Gwamna Ganduje.
Tunda farko a nasa jawabin, shugaban hukumar shige da ficen ta ƙasa (NIS), Mallam Muhammad Babandede wanda ya samu wakilcin shugaban hukumar na Jihar Kano, Mallam Dikko Nuhu Yashe, ya yi tsokaci da cewa: “Babban dalilin ƙirƙiro da wannan sabon tsari shi ne batun samar da tsaro da kuma samar da wata cibiya ko matattara wadda za ta taimakawa hukumar wajen bibiya da shawo kai da kuma sanin dukkan wani motsi da shige da ficen mutanen da ba ƴan ƙasa (Nageriya) ba ne”.
Daga nan sai kuma ya ƙara da cewa: “wannan aiki ne da ya shafi dukkan mutanen da ba ƴan asalin Nageriya ba ne, walau masu zaman dindindin ko na wucin gadi, dan haka akwai buƙatar gaba ɗaya su zo su gabatar da kansu ga wannan aiki wanda za a gudanar kyauta ba tare da karɓar ko sisin kwabo ba”.
Bayan nan kuma, sai ya godewa gwamna Ganduje kan cikakken haɗin kan da ya ke ba wa hukumar kan dukkan ayyukan da ta sako a gaba, kamar yadda ya ke cewa: “Mun yaba da irin goyon baya da gudunmawar da gwamnatin Jiha ta ke ba wa wannan hukuma tamu da kuma yabo na musamman ga mai girma gwamna da ya kasance a wannan muhimmin taro.
A ya yin da ya ke kira ga mai girma gwamna da ya yi kira da babbar murya ga dukkan mutanen da ba ƴan asalin Nageriya ba a Jihar Kano don ganin sun ɗauki wannan aiki da muhimmanci, ya bayyana cewa: “su yi la’akari da cewa tsari ne da manufa ta gwamnatin tarayya wajen gudanar da wannan al’amari”.
Haka zalika, gwamna Ganduje ya ziyarci ofishin hukumar na yin rijistar Fasfo ɗin da ke kasuwar (Farm Centre) inda ya cika dukkan sharuɗan yin rijistar aka ba shi sabon katin Fasfo ɗin na zamani wanda ya ke da wa’adin shekaru (10) kafin sake sabunta shi.
Inda kuma gwamna Ganduje ya ba da ƙwarin gwiwa da cewa, sabon Fasfo ɗin na zamani, wata bayyananniyar hujja ce da ke nuna namijin ƙoƙari daga ɓangren shugabancin hukumar ta shige da fice. Inda ya kuma ƙara da bayyana hakan a matsayin cigaba da samun nasara a ɗaukacin fannin sha’anin tsaro zuwa gaba, tare da buga misali cewa “tundaga hanyoyin da na bi wajen mallakar wannan sabon Fasfo, na fahimci lallai cigaban zamani ya samu kamar yadda ake yi a Duniya”.
Babandede ta bakin wakilinsa, mataimakinsa Mista, Tamprica V. Oyedeji, ya yi tsokaci da cewa : “shekaru goma bayan bayyana batun wannan sabon tsarin fasfo, hukumar a shekarar (2017) ya yin taron shekara na shugaban hukumar a birnin Abekuta na Jihar Ogun, ta sadaukar da bibiyar takardu kan tsarin ƙungiyoyin sufuri masu zaman kansu na Duniya domin kyautata tsaro kan takardun a zamanance kamar yadda ake yi a Duniya”.
Inda ya kuma ƙara da cewa : “samar da wannan sabon tsari manufa ce mai alaƙa da tsaron ƙasa da kuma sauƙaƙa harkokin kasuwanci, shi ya sa ma tsarin ke kunshe da matakai kusan guda (25) ciki har da batun shigar da nombobin katin shaidar zama ɗan ƙasa (NI. NO.).
Daga ƙarshe sai ya kuma ƙarƙare da cewa : “Ranka ya daɗe mai girma gwamna, a madadin shugaban hukumar na ƙasa gaba ɗaya, Mallam Muhammad Babandede da ofishinsa da ɗaukacin jami’an hukumar ta shige da fice, ina farin cikin sanar da Jiha cewa za mu cigaba da ba da himma wajen kare al’ummar Jihar Kano da na Nageriya gaba ɗaya. Za mu cigaba da yin aiki tare da gwamnatin Jihar Kano domin samun kykkyawar nasara”.
Gwamna Ganduje ya taya Hajiya Sa’a Ibrahim Murna